

**УРОК: Общност и правила в класната стая**

**Албена Цветкова, преподавател в СУ Иван Вазов“,**

**град Вършец**

**Часът е проведен в 7а клас на 17.09.2018 г.**

***„Нашето участие в програмата означава преди всичко смелостта да поемеш отговорност – да се включваш в различни дейности, да изслушваш, да се съобразяваш, да помагаш и разбираш, да си готов да подадеш ръка, да си критичен и самокритичен и най-вече да се опитваш да ставаш все по-добър и по-добър, да научаваш нови неща, да придобиваш опит, да израстваш като личност, да мечтаеш, да летиш, да си човек!“***



**Цел на урока**

*• Запознаване с Национална програма „Научи се да даряваш“;*

*• Осъзнаване на важността на правилата за общия успех на класа и на всеки ученик поотделно;*

*• Изграждане на атмосфера за по-добри взаимоотношения в класа;*

*• Разпределяне на отговорности и ангажименти за работа през годината.*

**Описание**

Класната стая трябва да е място, където учениците да имат възможност да експериментират, да правят грешки и да се учат от тях. Наред с академичните знания, учениците трябва да придобият много качества и умения, за да израснат щастливи. Чувство на отговорност, уважение към себе си и другите, самодисциплина, самоувереност, комуникативни умения, желания за знания, чувство за хумор, загриженост за околните и т.н. са толкова важни, колкото български език и математика. Полезно е да имаме списък с някои насоки, които ще ни помогнат за създаване на задушевна атмосфера на базата на доброжелателство и взаимно уважение.

След встъпителна лекция, изясняваща същността и целите на Национална програма „Научи се да даряваш“, учениците получават възможност да представят създадените от тях самите правила, ценности, отговорности и ангажименти, изготвени от отделни групи като предварителна задача. Говорителят на всяка група запознава останалите с идеята й. Първа група отговаря за Класната харта, втора – за правилата и стандартите, трета – за предложенията за избрани ценности. Екипът на четвърта група е създал послание „Ние за „Научи се да даряваш“.

Задължителните въпроси за анкета-входно ниво по програмата, се обсъждат и резултатите се отчитат с помощта на класния ръководител г-н Александров, присъстващ на занятието.

1. Какво според вас означава думичката „благотворителност“? /всички ученици/

2. Какво отличава стопанската от нестопанската организация? /под 5 ученици/

3. Какво е нужда? А какво е желание? Посочете кой се грижи за вашите нужди и потребности? /половината ученици/

4. Назовете някой човек от града или България, който е дарил нещо за добра кауза? /всички ученици/

5. Сещате ли се за някоя компания, която е дарявала за общността? /половината ученици/

6. Можете ли да кажете името на една неправителствена организация в във вашата общност/населено място/квартал? Знаете ли с какво се занимават и как помагат те? /половината ученици/

7. Вашият клас има правила. Защо са важни те? Какво става, когато ги спазваме и какво става, когато не спазваме правилата? /всички ученици/

8. Какво е доброволец? Защо хората според вас правят неща доброволно? Някой от вас участвал ли е като доброволец в инициатива? /всички ученици/

9. Можете ли да идентифицирате проблем във вашата общност? А знаете ли как да потърсите възможни решения? /половината ученици/

В края на занятието децата сами подреждат и закачват на видно място таблото на класа.



**От коментарите в час**

*„Всеки е отговорен за собствените действия.“*

*„Ние ще помогнем на другия всячески. Всеки ще работи за общото добро на класа и на всеки поотделно.“*

*„Ще си разпределяме отговорностите в зависимост от възможностите на всеки един. Трябва да се подкрепяме."*

*„Ще се стараем да бъдем толкова добри, колкото 12 а клас миналата година.“*

*„Ние сме екип!“*



**Идеи за надграждане**

*Правилата, отговорностите, ангажиментите и ценностите могат да бъдат допълвани по всяко време на учебната година в зависимост от конкретна ситуация.*